Jelas isu jambatan sebab ramai keliru: Dr M 

Berita Harian – 15/5/2006

KOTA KINABALU: Bekas Perdana Menteri, Tun Dr Mahathir Mohamad menjelaskan, beliau membuat penjelasan berhubung isu pembatalan Jambatan Indah kerana ramai yang tidak faham dengan kontroversi itu.

“Saya mula-mula ingat kalau boleh nak elak daripada bercakap benda-benda kontroversi,” katanya.

Dalam sesi dialog selepas menyampaikan ucap tama pada Kolokium Mengantarabangsakan Rumpun Melayu di Universiti Malaysia Sabah (UMS), di sini malam kelmarin, beliau berkata, kerajaan sememangnya berhak membatalkan pembinaan jambatan lurus bagi menggantikan Tambak Johor.

Bagaimanapun, katanya, projek asal jambatan itu wajar diteruskan kerana ia tidak membabitkan Singapura. 

“Kalau kita tak sentuh Singapura, kita boleh buat jambatan tapi malangnya jambatan itu juga dibatalkan. Itu saja yang saya tidak setuju dengan kerajaan sekarang ini. Jadi, itulah masalah perbezaan pendapat saya dengan kerajaan sekarang ni. 

“Sebab itu, saya keluarkan pendapat saya walaupun saya berjanji tidak akan campur tangan. Walaupun, saya janji saya tak akan sentuh tapi kalau buat macam itu saya sentuh juga. Kaedahnya sama, kalau kita janji tak buat apa-apa tetapi terlihat depan kita seorang sedang dipukul takkanlah kita nak duduk tengok saja. Saya tak janji setakat itu,” katanya.

Program dua hari anjuran Biro Hubungan Antarabangsa dan Badan Bukan Kerajaan Pemuda Umno itu, disertai lebih 500 peserta dari kalangan ahli Umno di negeri ini.

Menjawab soalan lain, Dr Mahathir berkata, tidak mustahil suatu hari nanti rakyat Sabah boleh menjadi Perdana Menteri dengan syarat ia berkebolehan dalam kepemimpinan dan mendapat sokongan ramai. Dalam soal jawab hampir sejam itu juga, Dr Mahathir berkata, masyarakat Melayu perlu memajukan negara ini dan diri sendiri terlebih dulu, sebelum memikirkan untuk mengantarabangsakan rumpun bangsa itu.

Katanya, peranan Pergerakan Pemuda Umno tidak seharusnya bertumpu kepada berpolitik, sebaliknya perlu membantu generasi muda di negara ini untuk memfokuskan kepada usaha menimba ilmu pengetahuan.
Source: www.bharian.com.my